## El Consell i l’FVMP renoven la seua col·laboració per a enfortir les possibilitats d’actuació de les entitats locals valencianes

*** La Generalitat destina 950.000 euros i incrementa en un 18,75 % la quantia destinada en l’exercici anterior per a enfortir les possibilitats d’actuació de les entitats locals valencianes a través de l’FVMP**

El Consell ha aprovat la renovació del conveni de col·laboració entre la Generalitat i la Federació Valenciana de Municipis i Províncies (FVMP) per a finançar els gastos de funcionament de l’entitat durant 2024.

A través d’este conveni, la Generalitat destina un total de 950.000 euros a l’FVMP amb l’objectiu d’enfortir les possibilitats d’actuació de les entitats locals valencianes. Esta quantia representa un increment del 18,75 % en relació a l’exercici anterior, la qual cosa suposa que el Consell assigna 150.000 euros més per a donar suport a la labor que du a terme l’entitat en favor del municipalisme valencià.

En este sentit, seran objecte de subvenció els gastos operatius i de personal necessaris perquè la Federació complisca amb les seues funcions de representació institucional, defensa dels interessos col·lectius o promoció general dels municipis, d’acord amb el pla d’activitats de l’entitat.

En el marc d’este pla, es preveuen actuacions relacionades amb la coordinació i acció municipal, la comunicació, les relacions institucionals, l’assessorament jurídic, la contractació pública i la gestió de recursos humans, entre altres.

També s’inclou l’elaboració de propostes en col·laboració amb regidors i regidores de la Comunitat Valenciana sobre assumptes d’especial rellevància, amb l’objectiu de millorar la qualitat dels servicis públics i permetre que les entitats locals siguen protagonistes en el desenvolupament de polítiques públiques.

A més, comprén relacions amb altres administracions i institucions per a defendre els interessos locals i mantindre la coordinació i intercanvi d’informació.

El conveni també preveu projectes específics, com la sèptima edició dels Premis al Bon Govern i la formació de càrrecs electes.

L’FVMP és l’entitat amb més presència en la Comunitat Valenciana per a la defensa i promoció de l’autonomia i els interessos locals.

Fecha: 16/07/2024